ปล่อยกู้ซื้อบ้านเพิ่มเดือนธ.ค.โตต่อ11%
ธปท.เผยที่อยู่อาศัยได้รับอนุมัติสินเชื่อเดือน ธ.ค. เพิ่ม 11% อานิสงส์มาตรการกระตุ้น
31 ม.ค. 2559

ธปท.เผยที่อยู่อาศัยได้รับอนุมัติสินเชื่อเดือน ธ.ค. เพิ่ม 11% อานิสงส์มาตรการกระตุ้น
ธนาคารแห่งประเทศไทย (ธปท.) รายงานภาวะอสังหาริมทรัพย์ในเขตกรุงเทพฯ และปริมณฑล ในเดือน ธ.ค.ที่ผ่านมาว่า จำนวนที่อยู่อาศัยที่ได้รับอนุมัติสินเชื่อจากสถาบันการเงินเพิ่มขึ้น 11% จากเดือน พ.ย.คิดเป็นจำนวน 5,654 ยูนิต แบ่งเป็นบ้าน 3,173 ยูนิต และคอนโดมิเนียม 2,481 ยูนิต โดยเฉพาะที่อยู่อาศัยแนวราบและคอนโดมิเนียมดีขึ้น ทั้งนี้ เดือน ธ.ค.เติบโตเป็นเดือนที่ 2 ต่อเนื่องจากเดือน พ.ย.ที่เพิ่มขึ้น 11% จากเดือน ต.ค. คิดเป็น 5,107 ยูนิต ขณะที่เดือน ต.ค.ลดลง 5% จากเดือน ก.ย. 2558
สาเหตุสำคัญที่ภาคอสังหาริมทรัพย์ดีขึ้น เป็นผลจากมาตรการกระตุ้นอสังหาริมทรัพย์ของรัฐ ที่มีนโยบายส่งเสริมให้คนรายได้น้อยสามารถเข้าถึงสินเชื่อเพื่อซื้อที่อยู่อาศัย ราคาไม่เกิน 3 ล้านบาท ได้ง่ายขึ้น และลดค่าธรรมเนียมการจดนิติกรรมการโอนจาก 2% เหลือ 0.01% ลดค่าจำนองจาก 1% เหลือ 0.01% ไปถึงวันที่ 30 เม.ย. 2559 บวกกับเศรษฐกิจฟื้นตัวดี ส่งผลต่อความเชื่อมั่นทำให้ความต้องการซื้อที่อยู่อาศัยดีขึ้น